CELEX: 62008CN0425
Language: bg
Date: 2008-09-26 00:00:00
Title: Дело C-425/08: Преюдициално запитване, отправено от Conseil d'État (Белгия) на 26 септември 2008 г.  — Enviro Tech (Europe) Ltd/Белгия

20.12.2008   
            
            
               BG
            
            
               Официален вестник на Европейския съюз
            
            
               C 327/12
            
         Преюдициално запитване, отправено от Conseil d'État (Белгия) на 26 септември 2008 г. — Enviro Tech (Europe) Ltd/Белгия
   (Дело C-425/08)
   (2008/C 327/21)
   Език на производството: френски
   Препращаща юрисдикция
   Conseil d'État
   Страни в главното производство
   
      Ищец: Enviro Tech (Europe) Ltd
   
      Ответник: Белгия
   Преюдициални въпроси
   Въпрос 1:
   
               —
            
            
               Съобразена ли е Директива 2004/73/ЕО (1) с Рамкова директива 67/548/ЕИО (2), по-конкретно с точка А.9 от приложение V към нея, която урежда методите за определяне на температурата на запалване, след като първата директива класифицира nPB като лесно запалимо вещество (R 11) единствено въз основа на опит, извършен при температура -10o C?
            
         
               —
            
            
               Съобразена ли е Директива 2004/73/ЕО с Рамкова директива 67/548/ЕИО, по-конкретно с точка 4.2.3 от приложение VI към нея, след като първата директива класифицира nPB като токсично за възпроизводителната функция вещество от категория 2 (R 60), от една страна, без ясно доказателство при съответните изследвания върху животни за наблюдавани токсични ефекти, които да обосноват сериозно предположение, че експозицията върху хората на подобно вещество може да доведе до токсични ефекти върху развитието и, от друга страна, въз основа на опити, които разкриват токсични ефекти единствено при животните, подложени на концентрация от 250 PPM, или единадесет пъти над максималната и четиридесет пъти над средната концентрация на nBP, на която са изложени хората при работа с продукта?
            
         
               —
            
            
               Съобразена ли е Директива 2004/73/ЕО с Рамкова директива 67/548/ЕИО, по-конкретно с приложения V и VI към нея, доколкото първата директива класифицира nPB като лесно запалимо вещество (R 11) и токсично за възпроизводителната функция вещество от категория 2 (R 60) в името на принципа на предпазните мерки, без да спазва методите и критериите, определени в приложения V и VI към Директива 67/548/ЕИО?
            
         
               —
            
            
               Съобразена ли е Директива 2004/73/ЕО с Рамкова директива 67/548/ЕИО, доколкото първата директива класифицира nPB като лесно запалимо вещество (R 11) и като токсично за възпроизводителната функция вещество от категория 2 (R 60) въз основа на опити, които са различни от направените такива върху конкурентни продукти, по-специално хлорирани халогени и без да спазва принципа на пропорционалност?
            
         Въпрос 2:
   
               —
            
            
               В случай на несъответствие на Директива 2004/73/ЕО с Директива 67/548/ЕИО трябвало ли е Кралство Белгия да не транспонира във вътрешното право класификацията на nPB както следва от Директива 2004/73/ЕО или даже да отхвърли тази класификация, след като съгласно член 2 от Директива 2004/73/ЕО „Държавите-членки въвеждат в сила законовите, подзаконовите и административните разпоредби, необходими за да се съобразят с настоящата директива, преди 31 октомври 2005 г.“?
            
         
      (1)  Директива 2004/73/ЕО на Комисията от 29 април 2004 година относно двадесет и девето адаптиране към техническия прогрес на Директива 67/548/ЕИО на Съвета за сближаване на законовите, подзаконовите и административните разпоредби относно класификацията, опаковането и етикетирането на опасни вещества (ОВ L 152, стр. 1; Специално издание на български език, 2007 г., глава 13, том 46, стр. 3)
   
      (2)  Директива 67/548/ЕИО на Съвета от 27 юни 1967 година за сближаването на законовите, подзаконовите и административните разпоредби относно класификацията, опаковането и етикетирането на опасни вещества (ОВ 196, стр. 1; Специално издание на български език, 2007 г., глава 13, том 1, стр. 23)